
LAUSUNTO
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
<RepeatBlock-Dec></RepeatBlock-Dec>
1.	panee merkille, että Euroopan tietosuojavaltuutetun (EDPS) vuoden 2024 toimintatalousarvio oli 24 329 460 euroa, mikä merkitsee 7 prosentin lisäystä vuoden 2023 lopulliseen talousarvioon verrattuna; panee tyytyväisenä merkille, että vuonna 2024 tietosuojavaltuutetun maksusitoumusmäärärahojen käyttöaste oli 96 prosenttia;
2.	panee merkille tietosuojavaltuutetun kasvavan roolin useissa uusissa säädöksissä, joissa sille on annettu lisätehtäviä, ja mainitsee esimerkkinä tekoälysäädöksen, jonka nojalla tietosuojavaltuutetusta tulee toimivaltainen viranomainen unionin toimielinten, elinten ja laitosten suhteen; korostaa, että tietosuojavaltuutettu tarvitsee riittävät resurssit, jotta voidaan varmistaa, että se voi täyttää näistä lainsäätäjien siirtämistä lisävastuista aiheutuvat velvoitteet tehokkaasti;
3.	korostaa tietosuojavaltuutetun roolia unionin toimielinten, elinten ja laitosten henkilötietojen käsittelytoimiin liittyvässä valvonnassa; on huolissaan ajasta, jonka tietosuojavaltuutettu käyttää kanteluiden käsittelyyn; palauttaa mieliin Euroopan oikeusasiamiehen 7. marraskuuta 2024 asiassa 1888/2023/TM tekemän päätöksen, jossa se totesi, että kuusi vuotta, jonka tietosuojavaltuutettu käytti erästä kantelua koskevan arvioinnin päätökseen saattamiseen, ei ole kohtuullinen aika ja että tämä on hallinnollinen epäkohta; panee merkille, että oikeusasiamies havaitsi, että tietosuojavaltuutettu ei myöskään tiedottanut kantelijalle tapauksen etenemisestä;
4.	panee tyytyväisenä merkille, että vuonna 2024 tietosuojavaltuutettu saattoi päätökseen 77 käsiteltäväksi otettua kantelutapausta, mikä merkitsee 33 prosentin lisäystä vuoteen 2023 verrattuna; toteaa, että ei ole selvää, milloin nämä kantelut tehtiin, ja kehottaa siksi tietosuojavaltuutettua parantamaan menettelyjen avoimuutta ja julkaisemaan tiedot vuosittain vastaanotettujen käsiteltäväksi otettujen kantelujen määrästä, niiden tutkimiseen ja ratkaisemiseen keskimäärin käytetystä ajasta sekä syyt huomattaviin viipeisiin; kehottaa tietosuojavaltuutettua pohtimaan keskeisiä tulosindikaattoreitaan ja varmistamaan, että ne kattavat kanteluiden käsittelyn, sekä asettamaan kanteluiden käsittelyä ja tutkimuksia koskevia tavoitteita Euroopan oikeusasiamiehen käytännön mukaisesti;
5.	pitää myönteisenä, että tietosuojavaltuutetun henkilöstön virkamatkakulut vähenivät ja virkamatkat vähenivät 246:sta vuonna 2023 218:een vuonna 2024; kehottaa tietosuojavaltuutettua arvioimaan edelleen, hyödynnetäänkö virkamatkoihin käytettyjä resursseja asianmukaisesti, ja edistämään EU:n toimielimissä, elimissä ja laitoksissa henkilötietojen suojaa; panee merkille, että tietosuojavaltuutettu osallistui vuonna 2024 useisiin tapahtumiin, myös kaupallisiin tapahtumiin, ja että sen puhujavierailuja koskevan linjauksen mukaisesti se ”odottaa yleensä järjestäjien vastaavan matka- ja majoituskustannuksista”; ilmaisee huolensa siitä, että tietosuojavaltuutettu ei edelleenkään anna tietoja järjestäjien tai muiden kolmansien osapuolten rahoittamien virkamatkojen määrästä, mikä vähentää tietosuojavaltuutetun virkamatkakulujen avoimuutta; kehottaa painokkaasti tietosuojavaltuutettua parantamaan virkamatkakulujen avoimuutta koskevia toimintalinjojaan ja käytäntöjään;
6.	panee merkille, että vuonna 2024 tietosuojavaltuutettu saattoi päätökseen yhden tutkimuksen, kun vuonna 2023 ei saatu päätökseen yhtään tutkimusta, antoi 25 lausuntoa eli vähemmän kuin vuonna 2023, jolloin se antoi 54 lausuntoa, ja suoritti kolme tarkastusta eli vähemmän kuin vuonna 2023, jolloin suoritettiin viisi tarkastusta; kehottaa tietosuojavaltuutettua erottamaan keskeisissä tulosindikaattoreissaan selkeästi toisistaan varsinaiset tarkastukset ja vierailut.

<FootprintIntro>Valmistelija ilmoittaa työjärjestyksen liitteessä I olevan 8 artiklan mukaisesti sisällyttäneensä lausuntoonsa aiheeseen liittyvistä asioista tietoja, jotka hän on saanut laatiessaan lausuntoa ennen sen hyväksymistä valiokunnassa seuraavilta pakollisesta avoimuusrekisteristä tehdyn toimielinten välisen sopimuksen[footnoteRef:1] soveltamisalaan kuuluvilta edunvalvojilta tai seuraavilta kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt:</FootprintIntro> [1:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

